《度剑有日高永康以诗送行次韵》
宋代·洪咨夔

紫岩护川陕，号令贼胆寒。
客有屏山刘，万甲胸中蟠。
石湖牧参井，遨头黄金鞍。
亦有山阴陆，春风迸诗肝。
主翁西清老，羽扇元戎坛。
莫府若而人，眼底缺未完。
顾予书生耳，外强苦中乾。
从军十年事，未有半策干。
征笳芦叶脆，戍角梅花残。
凄凉郾城月，想像李与韩。
独鹤发深省，连鸡激长叹。
中原气犹怆，眉作醉裹攒。
君诗远寄似，语出秀可餐。
论事极痛快，得之梦魂安。
御蜀知有法，水曲鸣和鸾。

作者简介：洪咨夔，(1176～1236)，南宋诗人，汉族人。字舜俞，号平斋。於潜（今属浙江临安县）人。嘉泰二年(1202)进士。授如皋主簿，寻为饶州教授。作《大治赋》，受到楼钥赏识。著作有《春秋说》3卷、《西汉诏令揽钞》等。